沖寂觀
作者：蔣之奇
朝代：宋

paragraphs: 樓閣鬰穹窿，清都幸此逢。
兔藏賢令井，鯨吼貳卿鍾。
花覆瑤臺暗，香飄寶鼎濃。
仙居赤城洞，人住玉霄峰。
棋響風敲竹，琴棲月在松。
雲霞隨步武，猿鶴伴從容。
湖漲銷千尺，山浮黛色重。
人間真福地，物外是靈蹤。
鷲嶺標香剎，蛟溪接近封。
枌榆偏在念，桑梓更惟恭。
學道功成就，沖霄願必從。
他年隨羽化，橫跨葛坡龍。